Doktorsvörn Nýr doktor í húð - og kynsjúkdómalæknisfræði Bolli Bjarnason húð - og kynsjúkdómalæknir varði þann 16. desember síðastliðinn doktorsritgerð sína við læknadeild Karolinska Institutet í Stokkhólmi . Ritgerðin ber heitið Laser Doppler imaging of patch tests - a methodological and comparative study with visual assessments . Ritgerðinni tengjast níu vísindagreinar . Leiðbeinandi Bolla var prófessor Torkel Fischer og andmælandi prófessor Chris Anderson frá Ástralíu . Ritgerðin fjallar um húðofnæmi sem er erfitt heilsufarsvandamál sem getur meðal annars leitt til starfsskipta eða varanlegrar örorku , til skertra lífsgæða og til sálrænna vandamála . Oft má koma í veg fyrir afleiðingar húðofnæmis með skjótri greiningu ofnæmisvaka . Ofnæmisgreiningin er algengt og erfitt vandamál í húðlækningum , ekki síst vegna mikils fjölda þekktra ofnæmisvaka og skorts á þekkingu hvað próftækni hinna ýmsu ofnæmisvaka varðar . Hluti próftækninnar er sjónrænn aflestur prófa , en þar gætir mikils munar milli húðlækna þrátt fyrir staðlað matskerfi . Ritgerð Bolla leggur fram heimsstaðal fyrir notkun nýrrar leysitækni til rannsókna á húðsvörunum ofnæmisframkallandi og ertandi efna . Stöðlunin byggir á yfir 100.000 tilraunamælingum utan líkama og meira en 40.000 mælingum á húðofnæmis - eða húðertissvörunum hjá sjúklingum . Í ritgerðinni eru bornar saman niðurstöður aflestra snertiprófa ( patch tests ) með leysitækninni og með berum augum . Í ritgerðinni eru einnig könnuð áhrif ýmissa þátta próftækni á niðurstöður prófa og besta aðferðafræði könnuð fyrir próf með algengum ofnæmisvökum fyrir báðar aflestraraðferðirnar . Nýjung með leysitækninni er , að unnt er að meta ofnæmi með mælingum á blóðflæði án snertingar við húð . Í ritgerðinni er sýnt fram á að unnt er að lækka prófskammt algengra ofnæmisvaka og stytta lengd prófunar með leysitækninni . Þetta eykur sértækni prófa og minnkar jafnframt líkur á að sjúklingar hljóti ofnæmi af prófunum sjálfum . Sérstök nýjung er mæling á ofnæmissvari í gegnum þunnar gegnsæjar plasthimnur og prófefni á húðinni meðan á ofnæmisprófi stendur . Í ritgerðinni er lagður grunnur að þróunarverkefni Evrópusambandsins um hátæknibúnað í læknisfræði þar sem hlutverk Bolla hefur verið beiting tækninnar við húðpróf . Um 20 kynningar hafa farið fram á rannsóknum Bolla á fjölda ráðstefna víðsvegar um heim . Hann hefur notið styrkja frá fjölmörgum aðilum , þar á meðal Karolinska Institutet , sænska læknafélaginu , sænsku astma - og ofnæmissamtökunum og Evrópusambandinu . Hann hefur haft leyfi frá störfum á Karolinska sjúkrahúsinu til að gegna kennslu og grunnrannsóknum í húðofnæmi og krabbameini við húðdeild Háskólans í Birmingham í Alabama í Bandaríkjunum . Hann stefnir til Íslands á næsta ári .